Sándor Péter, a Rotary Club Sopron idei évi elnöke emlékezése

Hölgyeim és Uraim!

A Rotary Club Sopron teljes tagsága nevében tisztelettel köszöntöm Önöket a mai örömteljes napon. Emléket állítunk, mely nem csak emlékeztet a Sopron német ajkú kisebbségének kitelepítésére, hanem a jelen és a jövő embereit figyelmezteti, hogy soha többé ilyen ne történhessen meg az emberek mássága miatt.

E nemes emlékhely kialakításához örömmel csatlakozott Clubunk, mivel a Rotary célja a segítőkészség a mindennapi életben Világszervezetünk cselekvésének lényege, hogy különböző foglalkozású emberek készen állnak vállalni a humanitárius szolgálatot. Fő törekvésünk, hogy a világban terjedjen a megértés, és a jó szándék. Ezen célok ápolásával a népek közötti megértést és békét szolgáljuk.

A nagyhatalmi alkuk emberellenes rendezése a német lakosság kitelepítésénél bebizonyosodott, hiszen a magyarországi németek évszázadok óta sorsközösséget vállalva éltek együtt a magyarsággal. Mindez semmi emberi értéket nem jelentett.

A magyar szellemi élet több nagysága – már az akció meghirdetésekor – ellenérzését hangoztatta. A szélsőséges megoldásokat, a kitelepítés tervét elutasították, a kollektív bűnösség mind hangosabb hirdetését a magyarság számára is veszélyesnek tartották. Bibó István, a jeles magyar gondolkodó és politikus szavait és véleményét elhallgattatták, leintették. Mi pedig évtizedek után is szégyenkezve elmondhatjuk, hogy felelősen a nép és nemzet javára figyelmeztetett. Történelmileg igaza volt. A helyi németség erős gyökerekkel rendelkezett, a történelmi együttélés több próbát kiállt. A tiltakozás sajnos mit sem használt.

Gondoljunk bele,hogy a német lakosság eltávolítása idején még két esztendő sem telt el attól, amikor másságáért más embercsoportokat vagoníroztak be kirekesztve jogaikból, és küldtek gázkamrába.

Közel hat és fél év után fejet hajtunk mély fájdalmuk és áldozatok előtt. Egyben felemeljük szavunkat, hogy az elhurcolt és kiűzött honfitársainkkal történtek ne menjenek feledésbe. Az igazságtalanul, jogtalanul meghurcoltak fájdalma legyen intő példa.

Ma is nagy szükség van a humánumra, a szolidaritásra. Okulva a történtekből vigyázzunk egymásra! Tegyünk meg mindent együtt a magyar nemzet megosztása, kirekesztése, és megbélyegzése, a gyűlöletkeltés újabb próbálkozásai ellen!